
1. POZIV SVETOG JOSIPA 


Riječ Gospodnja 

U ono vrijeme, posla Bog anđela Gabrijela u galilejski 
grad imenom Nazaret, k djevici zaručenoj s mužem koji se 
zvao Josip iz doma Davidova; a djevica se zvala Marija. 
Anđeo uđe k njoj i reče: »Zdravo, milosti puna! Gospdin 
s tobom !« 

Na tu se riječ ona smete i stade razmišljati kakav bi to 
bio pozdrav. No anđeo joj reče: »Ne boj se, Marijo! Ta 
našla si milost u Boga. Evo, začet češ i roditi Sina i 
nadjenut ćeš mu ime Isus. On će biti velik i zvat će se Sin 
Svevišnjega. Njemu će Gospodin Bog dati prijestolje 
Davida, oca njegova, i kraljevat će nad domom Jakovlje- 
vim uvijeke i njegovu kraljevstvu neće biti kraja.« 

Nato će Marija anđelu: »Kako će to biti kad ja muža 
ne poznajem?« Anđeo joj odgovori: »Duh Sveti sići će na 
te, i sila će te Svevišnjega osjeniti. Zato će to čedo i biti 
sveto, Sin Božji. A evo tvoje rođakinje Elizabete: i ona, u 
starosti svojoj, zače sina. I njoj, nerotkinjom prozvanoj, 
ovo je već šesti mjesec. Ta Bogu ništa nije nemoguće!« 

Na to Marija reče: »Evo službenice Gospodnje, neka 
mi bude po tvojoj riječi!« I anđeo otiđe od nje. 

(Iz Evanđelja po Luki 1,26-38). 

Razmišljanje 

Riječ Božja pomaže nam da vidimo svetog Josipa u 
sklopu jedinstvenog nauma spasenja, kojim se milosrdni 
Bog, po svome Sinu Isusu Kristu, rođenu od Marije, služi 
da bi grešnike pridobio za svoje prijateljstvo. 

Sveti Josip u ovom naumu Božjem ima svoje mjesto, 
svoj poziv. Nijedan čovjek nije izvan nauma Božjega, svi 
smo od Boga pozvani. Moramo biti uvjereni u ovu temelj - 

nu istinu da bismo mogli protumačiti svoj život. Biti 
pozvani od Boga znači upravo biti od Njega uklopljeni u 
naum spasenja kao njegovi sudionici i Božji suradnici. 
Doista nismo samo spašenici, već smo pozvani da budemo 
istodobno i spasitelji. 

Često se ljudi pitaju o smislu života, i to je dobro, jer 
nijedno pitanje nije bitnije i temeljitije od ovoga. Ne treba 
zaboraviti stoga da čovjek ostaje neodgonetljiva stvarnost 
kad se dijeli od Boga i kad se misli da je izvan nauma 
spasenja. 

Sveti je Josip uzor kako stvorenje treba odgovoriti na 
naum Božji u svojim odnosima. Na poticaj Božji ono se 
dokraja ulaže u otajstvo utjelovljenja Riječi: Marijin je 
zaručnik, bit će poočim Isusov i prije Utjelovljenja znak 
toga događaja kao povjesnog, ljudskog i društvenog čina. 

On će biti na čelu nazaretske obitelji, izdržavati je 
svojim radom, braniti je i štititi, a pritom ne biti glavni lik, 
nego to prepustiti Bogu. 

Mi, ponekad, griješimo neumjerenošću i pravimo se 
gotovo takmaci Bogu, zaboravljajući da se dostojanstvo 
čovjeka sastoji upravo u tome da bude stvorenje Božje, 
pozvano u njegovu službu. 

Josip je to tako dobro shvatio, ne s pomoću filozofskih 
prosuđivanja, nego shvativši bitnu stvar: da se Bogu uvijek 
kaže da, - da u poniznosti i da u poslušnosti. 

Na taj se način ostvario i kao čovjek, te ga mi vidimo 
danas na vrhuncu ljudske povijesti spasenja, s njegovim da 
punim vjere i predanja. 

Ovome svecu dajemo čast i slavu, ali moramo to činiti 
kršćanski. Svece štujemo ne samo riječima i pobožnošću, 
nego i našim duhovnim suobličavanjem njima. 

Od svetog Josipa moramo nadasve naučiti da se obrati- 
mo, to jest da postajemo sve više siromasi Božji, jedno- 
stavna stvorenja, malena djeca Očeva, sa sigurnošću u srcu 


koja se zove vjera, s unutarnjom slobodom, a to je 
sinovsko ufanje. To je vjera i ono ufanje koje je bilo 
najdublja bit ljubavi i služenja Josipa pravednoga. 

Prošnje 

Pomolimo se našem otkupitelju Isusu Kristu, koji je 
put, istina i život: Dođi, Gospodine, i ostani s nama. 

Anđeo je Gabrijel navijestio tvoj dolazak. 

- Sine Svevišnjega, dođi i vladaj nad tvojim narodom. 

van, preteča, zaigrao je od radosti za tebe. 

- Sveče Božji, dođi i daj spasenje svemu svijetu. 

Anđeo je otkrio tvoje ime Josipu. 

- Isuse Spasitelju, dođi i oslobodi narod svoj. 

Starac Šimun iščekivao je tvoj dolazak. 

- Svjetlo svijeta, dođi i utješi čovječanstvo. 

Zaharija je prorekao tvoj otkupiteljski pohod. 

- Obasjaj one što sjede u tmini i sjeni smrtnoj. 

Molitva 

Bože patrijarha i proroka, koji si u svetom Josipu dao 
svojoj Crkvi znak svoga očinstva: bdij nad svojom djecom, 
da u životnim radostima i kušnjama prepoznaju uvijek 
tvoju volju, te da surađuju u djelu otkupljenja. Po Kristu, 
našem Gospdinu. Amen ! 

2. POUČLJIVOST SVETOG JOSIPA 
NAUMU BOŽJEM 

Riječ Gospodnja 

Jakovu se rodi Josip, muž Marije, od koje se rodio Isus 
koji se zove Krist. 

A rođenje Isusa Krista bijaše ovako. Njegova majka 
Marija, zaručena s Josipom, prije nego će se oni sastati, 
nađe se trudna po Duhu Svetom. 

A Josip, muž njezin, pravedan, ne htjede je izvrgnuti 
sramoti, nego smišljaše kako da je potajice otpusti. 

Dok je on to snovao, gle, anđeo mu se Gospodnji 
ukaza u snu i reče: »Josipe, sine Davidov, ne boj se uzeti 
k sebi Mariju, ženu svoju. Što je u njoj začeto, doista je 
od Duha Svetoga. Rodit će sina, a ti ćeš mu nadjenuti ime 
Isus, jer će on spasiti narod svoj od grijeha njegovih.« 

Kad se Josip probudi oda sna, učini kako mu naredi 
anđeo Gospodnji. 

(Iz Evanđelja po Mateju 1,16.18-21.24). 

Razmišljanje 

Pogledajmo kako je ovaj sveti patrijarh, posljednji 
Starog zavjeta i prvi Novoga, rastumačio svoj život. 

Život je ono što jest, a ljudi ga tumače na različite 
načine i svatko nudi svoje »evanđelje«. Mi imamo samo 
jedno Evanđelje, ono našega Gospodina Isusa Krista, koji 
je došao od Oca da bi nas odnio Ocu. Ali trebamo se u 
tom prepustiti, trebamo stalno živjeti iskustvo izlaska, 
zaboravljajući zemaljske stvari poradi hoda k Bogu. 

Sveti se Josip dao zahvatiti od Gospodina i povesti 
otajstvenim stazama. Odrekao se poimanja i prihvatio se 
vjerovanja; odrekao se posjedovanja i pristao da bude 


posjedovan; odrekao se zapovijedanja i prihvatio se sluša- 
nja. Mogli bismo ga nazvati »stvorenjem« bez zahtjeva. 

Međutim, s vjerom se prepustio da ga Gospodin vodi, 
te ga je On uveo na osobito prisan način u otajstvo 
Utjelovljenja i spasenja. 

Prepuštajući se Gospodinovu vodstvu, sveti je Josip 
postao kontemplativac utjelovljenja Kristova. Promatrao 
ga je u čudesnom djevičanstvu, neumrljanom i plodnom, 
svoje Zaručnice; vidio je da cvate iz toga gorućega grma 
blagoslovljeni plod Duha, Isusa Spasitelja, i tako je bio 
bliz, štoviše prisan, otajstvu Boga koji je postao čovjekom. 

U to se otajstvo prepustio slijepo uplesti. I doista, što 
je drugo mogao činiti? Povjerio se sa čudesnom unutar- 
njom slobodom, sa sretnom i divnom poniznošću, lišivši se 
bilo kakvih zahtjeva. I u toj unutarnjoj raspoloživosti, 
moglo bi se reći, nikad nije morao uzmicati, budući da nije 
njegova briga bila da odstrani nasrtaje. 

I za samo otajstvo Utjelovljenja možemo reći da ga sam 
nije htio: u nj je bio upleten, ali za druge. On je bio kao 
sjena koja je, sve dok je bila korisna, ostala ondje da 
ublaži najviše otajstvo: potom je otišao u naručje Božje. 

Lijep put, koji se ne može ispripovjediti, jer je neizre- 
civ, ali u kojemu se otkiva uistinu utješno bogatstvo za naš 
život. 

Prošnje 

Pomolimo se Gospodinu, darovatelju svakog dobra i 
početku svake svetosti: Posveti svoj narod, Gospodine. 

Gospodine Bože, koji si na vjeru pozvao naše oce, da 

hodaju pred tobom u vjernosti i pravičnosti, 

- pomozi nam da živimo u duhu Evanđelja. 

Ti si izabrao svetoga Josipa da bude čuvar i vodič Isusa 

dječaka i mladića, 

- daj da naučimo služiti Kristu u našoj braći. 

Povjerio si čovjeku zemlju da čini od nje svoje 
kraljevstvo i svoje boravište, 

- nauči nas da radimo za pravdu i mir na hvalu i slavu 
tvoga imena. 

Sjeti se, Oče, djela tvojih ruku. 

- daj da svi imaju siguran posao i uvjete dostojne 
slobodnih ljudi. 

Molitva 

Svemogući Bože, koji si htio povjeriti početke našeg 
otkupljenja brižnom čuvanju svetoga Josipa, po njegovoj 
zaštiti udijeli svojoj Crkvi da vjerno sudjeluje u dovršenju 
djela spasenja. Po Kristu, našem Gospodinu. Amen! 


3. VJERA SVETOG JOSIPA 

Riječ Gospodnja 

U ono dane izađe naredba cara Augusta da se provede 
popis svega svijeta. Bijaše to prvi popis izvršen za Kvirini- 
jeva upravljanja Sirijom. Svi su išli na popis, svaki u svoj 
grad. 

Tako i Josip, budući da je bio iz doma i loze Davidove, 
uziđe iz Galileje, iz grada Nazareta, u Judeju - u grad 
Davidov, koji se zve Betlehem, - da se podvrgne popisu 
zajedno sa svojom zaručnicom Marijom koja bijaše trudna. 

I dok su bili ondje, navršilo joj se vrijeme da rodi. I 
porodi sina svoga, prvorođenca, povi ga i položi u jasle, 
jer za njih ne bijaše mjesta u svratištu. 


A u tom kraju bijahu pastiri: pod vedrim nebom 
čuvahu noćnu stražu kod svojih stada. Anđeo im Gospodnji 
pristupi, i slava ih Gospodnja obasja! Silno se prestrašiše. 
No anđeo im reče: »Ne bojte se! Evo, javljam vam 
blagovijest, veliku radost za sav narod! Danas vam še u 
gradu Davidovu rodio Spasitelj - Krist, Gospodin. I evo 
vam znaka: naći ćete novorođenče povij eno, gdje leži u 
jaslama.« I odjednom se anđelu pridruži silna nebeska 
vojska hvaleći Boga i govoreći: »Slava na visinama Bogu, 
a na zemlji mir ljudima, miljenicima njegovim.« 

(Iz Evanđelja po Luki 2,1-14). 

Razmišljanje 

Promatrali smo poučljivost svetog Josipa u odnosu na 
otajstvene zahvate Božje. Bile su mu rečene nemoguće, 
neobične stvari, i »kad se Josip probudi oda sna, učini kako 
mu naredi anđeo« (Mt 1,24) 

Pouka vrijedi i za nas: u našem životu moramo živjeti 
iz vjere. Ali velika zapreka za vjeru jest oholost našega 
duha, koja se očituje bilo na razini naše misli bilo na razini 
naše tvrdoglavosti. 

Imali bismo dakle da naučimo - napose danas, kad 
toliko slušamo riječ Božju - da je Bog dobar, da je Otac, 
ali da ne odbija biti Gospodinom. »Ja sam Gospodin«, 
rekao je i još to govori, također nama. 

Da vjerujemo, trebamo se dati voditi; valja nakloniti 
glavu, ne može se raspravljati s Bogom. Treba biti pouči j i v, 
ponizan, i prihvatiti da Gospodin bude veći od nas, da nas 
nadilazi: naša viđenja, našu volju i naše želje. 

Ovo zalaganje za obraćenje u poučljivosti treba biti 
svakodnevno; kad je vjera živa, uvijek je spremna ustupiti 
mjesto Bogu, prepustiti Gospodinu da bude Gospodin 
našega života. 

Sveti je Josip divan primjer za našu vjeru: u njegov su 
život bili uistinu upleteni poticaji Božji: poticaji tajanstve- 
ni, poticaji iznad mogućnosti shvaćanja. Josip se prepustio 
da bude vođen jer je to bilo pravedno, i jer je »pravedan« 
čovjek koji od vjere živi. 

Kamo ga nosi Gospodin? On to ne zna, Bog mu to ne 
kaže, ne tumači mu ništa, no on ga svejedno sluša. Uvijek 
je rekao da životom, ne riječima. Nikad nije imao pitanja 
koja bi postavio, sumnji koje bi iznio. I u tome je bio, 
mogli bismo reći, šutljiviji od Gospe. 

Ona je koju riječ rekla, on ne. Njegov odgovor na dar 
Božji jest njegov život: to su njegova djela, njegova 
suglasnost. I njegova neposredna poslušnost njegov je 
stvaran način vjerovanja. 

Ova jednostavnost vjere, šutljive i poslušne, ne samo 
da je Josipa učinila predragocjenim suradnikom u otajstvu 
Utjelovljenja, već mu je također dala vedrinu i mir srca. 

Sveti je Josip miroljubiv i pomiritelj; upleće se u život 
svih s vedrim tješiteljstvom. Dok ga promatramo kako nas 
poziva na pobožnost, učimo od njega, da bi naša vjera 
postala jednostavna i poslušna kao njegova, tako da mo- 
žemo i mi biti stvorenja vedra i miroljubiva, balzam utjehe 
u životu drugih. 


Ti koji hraniš ptice nebeske i odijevaš ljiljane poljske, 

- daj svim ljudima svagdanji kruh. 

Povjerio si našim rukama djelo tvoga stvaranja, 

- udijeli radnicima, zanatlijama, seljacima ravnopravnu 
nagradu njihovim naporima. 

Izvore svake svetosti, koji zoveš sve ljude da se tebi 
suobliče, 

- udijeli nam, po zagovoru svetog Josipa, da hodimo u 
svetosti i pravednosti svih dana našega života. 

Dobrostivo pogledaj na umiruće i pokojne, 

- daj da budu u vječnosti sretni s Isusom, Josipom i 
Marijom. 

Molitva 

Gospodine, koji si nas obnovio svojim darom, daj da 
hodimo pred tobom putevima svetosti i pravednosti, po 
primjeru i zagovoru svetog Josipa, čovjeka pravedna i 
vjerna, koji je u punini vremena surađivao u velikom 
otajstvu našega otkupljenja. Po Kristu, našem Gospodinu, 
Amen ! 


Prošnje 

Upravimo našu zajedničku molitvu Bogu, od koga 
uzima ime svako očinstvo na nebu i na zemlji; Oče naš, 
koji jesi na nebesima, poslušaj nas. 

Oče sveti, koji si objavio svetom Josipu otajstvo Krista 
skriveno u vjekove vjekovječne, 

- daj nam da upoznamo i ljubimo sve više tvoga Sina 
koji je postao čovjekom za naše spasenje. 

4. SVETI JOSIP UZOR MOLITVE 

Riječ Gospodnja 

U ono vrijeme, pastiri stanu poticati jedni druge: 
»Hajdemo, dakle, do Betlehema. Pogledajmo što se to 
dogodilo, događaj koji nam obznani Gospodin.« 

I pohitiše te pronađoše Mariju, Josipa i novorođenče 
gdje leži u jaslama. Pošto sve pogledaše, ispripovjediše što 
im bijaše rečeno o tom djetetu. 

A svi koji to čuše divili se tome što su im pripovijedali 
pastiri. Marija u sebi pohranjivaše sve te događaje i 
prebiraše ih u svome srcu. 

(Iz Evanđelja po Luki: 2,15-19). 

Razmišljanje 

Ako svetog Josipa promotrimo kao uzor našeg molitve- 
nog života, vidjet ćemo da možemo mnogo naučiti od 
njegove pobožnosti prema Isusu i Mariji. 

Prije svega, od njega možemo naučiti kako častiti 
Majku Božju, jer je nitko nije tako častio, štovao i ljubio 
kao on. On je uistinu bio velik štovatelj Marijin, u 
najboljem smislu te riječi. Vidio je u njoj biće posve sveto, 
posve posvećeno Bogu; njezina vjernost i odanost Bogu 
bili su razlogom toga da ju je Otac izabrao za Bogomajku. 

On je ostao uz nju sve dok joj je bila potrebna njegova 
nazočnost, a i njegov odlazak bio je krajnji čin pobožnosti 
i ljubavi: kao što je pripravio boravište za Isusa i Mariju, 
tako je bio i prvi koji odlazi, kao da bi im pripravio vječno 
boravište. Kad se Isus vratio Ocu, svakako je prvo ljudsko 
biće koje mu je izišlo u susret bilo sveti Josip. 

Josip nas također uči pobožnosti i služenju Gospodinu 
i Gospi. Osjećamo toliku potrebu da svoju pobožnost 
pretvorimo u služenje, u djelatnost u kojoj ne bismo tražili 


svoju korist, nego izvršenje nacrta Božjih i slavu Božju. Či- 
neći tako postajemo suradnici Gospodinovi postajemo u ru- 
kama Božjim prava oruđa za dolazak njegova Kraljevstva. 

Od svetog Josipa naučit ćemo i to da štujemo Majku 
Božju upravo u onome što joj je najmilije. Prije svega u 
služenju blaženom Isusu, a potom u onoj šutnji, onom 
poštovanju, onoj skrovitosti s kojima je ona sama prihvatila 
otajstvo Sina Božjega i čime je bila čuvana od svoga 
zaručnika Josipa. 

Kad je on saznao za otajstvo koje je Bog izveo u 
njegovoj djevici zaručnici, nikome ga nije otkrio, nije se 
pošao hvastati. Sve je čuvao u skrovitosti srca, poput 
Marije, koja je čuvala u sebi otajstvo Sina Božjega. 

U tome svjetlu trebamo gledati na svoj život ako 
hoćemo da otajstvo Isusa, Marije i Josipa postane naše 
bogatstvo, onaj mali zemaljski raj gdje u svagdašnjici 
čuvamo blaženu nadu slave. 

Pođimo tim putem, upravo sa željom da uđemo u 
intimnost nazaretskog otajstva, otajstva koje prethodi raju. 

Prošnje 

Uzdignimo svoju molitvu vječnoj Riječi, koja je htjela 
biti sin jedne ljudske obitelji: Isuse, ponizni i poslušni, 
posveti svoju Crkvu. 

Vječna Riječi Očeva, poučljiva i poslušna Mariji i 
Josipu, 

- nauči nas poniznosti i strpljivosti. 

Učitelju božanski, daj da slušamo tvoju riječ i čuvamo 
je u čistom i velikodušnom srcu, 

- kao što ju je primila Marija, tvoja Majka, i o njoj 
razmišljala u svome srcu. 

Kriste, začetniče svemira, koji si bio nazvan drvodjeljin 
sin, 

— daj da se velikodušno zalažemo u našem svakidašnjem 
poslu. 

Isuse, koji si u nazaretskoj obitelji rastao u mudrosti, 
dobi i milosti pred Bogom i ljudima, 

- daj da napredujemo u vjeri i ljubavi. 

Molitva 

Oče naš, Bože, početku i temelju obiteljske zajednice, 
koji si nam u svetoj obitelji Isusa, Marije i Josipa dao pravi 
uzor života, učini da u našim obiteljima cvatu iste kreposti i 
ista ljubav, da sjedinjeni zajedno u tvojoj kući mognemo 
uživati radost bez kraja. Po Kristu, našem Gospodinu 
Amen ! 


5. PONIZNA ŠUTNJA SVETOG JOSIPA 

Riječ Gospodnja 

U ono vrijeme, Šimun, ponukan Duhom, dođe u 
Hram. I kad roditelji uniješe dijete Isusa, da obave što o 
njemu propisuje Zakon, primi ga on u naručje, blagoslovi 
Boga i reče: 

»Sad otpuštaš slugu svojega, Gospodaru, 
po riječi svojoj, u miru! 

Ta vidješe oči moje spasenje tvoje, 
koje si pripravio pred licem svih naroda: 
svjetlost na prosvjetljenje naroda, 
slavu puka svoga izraelskoga.« 

(Iz Evanđelja po Luki : 2,27-35)* 


Razmišljanje 

Sveti Josip je dokraja »podnosio« Božju vladavinu; 
moramo pak priznati da je Bog u njegovu životu djelovao 
kao Gospodar na neobičan način. Pozvao ga je da bude 
čuvar njegovih otajstava a da ga nije molio za dopuštenje; 
niti ga je pitao da li je bio raspoložen ili ne: sve je on 
učinio. 

Anđeo mu je rekao: »Ono što je u Mariji začeto od 
Duha je Svetoga« (Mt 1,20), i on nije rekao ni riječi. Ovo 
njegovo prihvaćanje vladavine Božje otkriva se utoliko 
dramatičnijim ukoliko dublje uranjamo u njegovu unutar- 
nju dramu: drama u svjetlu pravednosti koja odmah 
prepušta mjesto pravima Božjim. Sveti je Josip pravedan 
i ne bi izdao zakon ni za što na svijetu, mada ne niječe 
Bogu njegovo pravo na svaku slobodu od zakona. 

Ključ prihvaćanja ove Božje vladavine u Josipovu 
životu jest u šutnji i poniznosti. To je utoliko čudesnije ako 
se sjetimo da za svetog Josipa ovaj stav prepuštanja 
Gospodinu nije bio poduprt vidljivim činjenicama. 

Gospa je u pravi čas vidjela nešto, vidjela je barem 
čudesa kao nagradu za svoju vjeru i za svoje predanje. 
Sveti Josip ni to. I na razini življenja. Gospodin je tražio 
od Josipa neka se drži po strani, da ne smeta. On ulazi u 
život blaženog Isusa i Gospe kada i kako Bog hoće; 
nestane kada i kako Bog hoće. 

Šutnja je govor poniznih, koji uvijek šute. Sveti je Josip 
takav. Zbog toga je uzor osobama koje njeguju nutarnji 
život. Primjeran ja po ovoj najvišoj slobodi, koja se sastoji 
u prepuštanju Gospodinu vlastitog života, u potpunoj 
raspoloživosti za namisli Božje. 

On je uistinu iskusio što znači pasti živ u ruke Boga 
živoga; u vezi s tim njegovim tajanstvenim iskustvom 
mislim da je Josip primio od Gospodina milost da pomaže 
dušama koje moraju živjeti od Boga i za Boga. Stoga mu se 

preporučujemo neka nas nauči da načinimo od svoga 
duhovnog života prostor vjere, poniznosti i šutnje. 

Nije pisano - ni u apokrifnim evanđeljima - koliko je 
ispovjednika i duhovnih vođa imalo svetog Josipa da ih 
izvuče iz njihovih zamršenih slučajeva ... Bio je u rukama 
Božjim i završio je u poniznosti svoje šutnje; u njegovoj 
drami, tjeskobi i pročišćenju, teško je ne zamijetiti iznimnu 
dubinu. 

Danas ga vidimo posve razgovijetno, tako nazočna u 
središtu otajstvenih djela Božjih, tako blisko najljepšim 
stvarima spasenja svijeta i slave Gospodnje. To je njegovo 
mjesto i moramo mu željeti dobro; on zaslužuje nešto 
nježnosti s naše strane. 

Blago njemu ! Gospodin je mogao biti u njegovu životu 
u potpunosti Gospodar i vladar. 

Prošnje 

Sjedinjeni u bogoslužju hvale, kličemo i zazivajmo 
našeg Spasitelja, prikazanog u Hramu od Marije i Josipa: 

Svjetlo naroda, prosvijetli svoj narod! 

Gospodine, koji si prema zakonu htio biti prikazan Ocu 
u Hramu jeruzalemskom, 

- nauči nas da se s tobom prikažemo u žrtvi tvoje Crkve. 

Kriste Isuse, naša radosti i spasenje, traženi i nađeni u 
kući Oca tvoga od Šimuna, čovjeka pravednoga, 

- učini da te prepoznamo i susretnemo i mi u trpećim 
udovima tvoje Crkve. 

Očekivani od naroda, o kome je proročica Ana govorila 
svima onima što su očekivali otkupljenje Izraela, 

- nauči nas da dostojno naviještamo tvoje Evanđelje. 

Zaglavni kamenu kraljevstva Božjega, ti koji bje zna- 
kom protivljenja, 


- daj da ljudi, živeći u vjeri i ljubavi, 
nađu u tebi uskrsnuće i život. 

Molitva 

Gospodine Bože naš, izvore radosti za onoga tko hodi 
u tvojoj hvali, daj nam po molitvi svetog Josipa srce 
jednostavno i poučljivo, na sliku tvoga Sina, da postanemo 
učenici Mudrosti i da vršimo samo ono i sve što se tebi 
sviđa. Po Kristu, našem Gospodinu. Amen. 


6. RADINA ŠUTNJA SVETOG JOSIPA 

Riječ Gospodnja 

A pošto mudraci otiđoše, gle, anđeo se Gospodnji u 
snu javi Josipu: »Ustani, reče, uzmi dijete i njegovu majku 
te bježi u Egipat i ostani ondje dok ti ne reknem, jer će 
I # Herod tražiti dijete da ga pogubi.« 

i Josip ustane, uzme noću dijete i majku njegovu te 

krene u Egipat. I osta ondje do Herodova skončanja, da 
se ispuni što Gospodin reče po proroku: Iz Egipta dozvah 
l\ Sina svoga. 

Nakon Herodova skončanja, gle, anđeo Gospodnji javi 
u snu Josipu u Egiptu: »Ustani, reče, uzmi dijete i njegovu 
majku te pođi u zemlju izraelsku, jer su umrli oni koji su 
djetetu o glavi radili.« 

On ustane, uzme dijete i njegovu majku te uđe u 
zemlju izraelsku. Ali saznavši da Arhelaj vlada Judejom 

namjesto svoga oca Heroda, bojao se poći onamo pa, 
upućen u snu, ode u kraj galilejski. Dođe i nastani se u 
gradu zvanu Nazaret, da se ispuni što je rečeno po 
prorocima: Zvat će se Nazarećanin. 

(Iz Evanđelja po Mateju: 2,13-15. 19-23) 

Razmišljanje 

Vrlo je korisno razmišljati nadasve o šutnji svetog 
Josipa. 

Evanđelje donosi malo Gospinih riječi, ali Josipovu 
nijednu. Njegovi razgovori s anđelima nemaju drugog 
odgovora nego samo djela. Anđeli govore, a on šuti i radi. 

U onim časovima, tako mučnim i tjeskobnim kad se 
Isus bio izgubio Gospa je sva u zanosu osjećaja i očituje 
ih. Sveti Josip šuti. Njegova je šutnja najsavršenije tumače- 
nje njegove vjere, poučljivosti, predanja. 

Možda se ponekad žalostimo što ne znamo ni jednu od 
onih riječi što ih je izgovorio ovaj sveti patrijarh u svojim 
odnosima s Isusom i Marijom. Mogli bismo ih toliko 
izmisliti, ali ne znamo nijedne. 

Ovo nije bez otajstva i bez značenja, jer nas stavlja 
pred pouku vrlo dragocjenu za naš duhovni život: najbolje 
tumačenje svemu tome jest ono što Gospodin čini i kaže, 
a svemu onome što Gospodin hoće ključ je u Josipovoj 
radinoj šutnji. 

Sveti je Josip biće koje sluša, spremno čuti glas Božji. 
Toliko je usredotočen na slušanje Gospodina; boji se da 
ga ne prekine, da se ne zaleti, pa stoga uvijek šuti. 

Kako je plodna ova njegova šutnja! Ona dopušta da 
između riječi Božje i Josipove poslušnosti ne bude naknad- 
nih rješenja. Bog govori - i Josip čini: 

»Ne boj se ... «, i on se ne boji, svi su strahovi okončani. 

»Ustani ...« i on ustaje, evo ga već na cesti. 


Ova svečeva izravna poslušnost svakom migu Gospod- 
njem, kako je lijepa unutarnja raspoloživost! 

Jesmo li ikad mislili da je u našem životu šutnja jedan 
od najljepših uvjeta naše vjernosti, jedna od širokih pro- 
stora naše suglasnosti i naše spremnosti za mig Božji? 

Ne radi se jednostavno o mrtvljenju jezika; riječ je o 
tome da zauzmemo stav krajnjeg predanja, da budemo 
uistinu savitljivi u rukama Božjim, da bi Gospodin našao 
naš uvijek tako neposredan odgovor između njegova miga 
i izvršenja njegovih nauma, da mu ništa, ni jedan kucaj 
srca, ne daje otpora, već da sve u nama bude privola, 
pouzdanje i, iznad svega, ljubav. 

Povjerimo svoje živote ovom dragom svecu. U nj 
možemo biti sigurni, već od trenutka kad mu je sam Bog 
povjerio živote dvoje bića koja najviše ljubi, Isusa i Marije. 

Prošnje 

Molimo Boga Oca, izvora svake svetosti, jer nam 
dopusti da po primjeru i s pomoću svetog Josipa živimo u 
suglasju s našim krštenjem. Recimo zajedno: Posveti nas, 
Gospodine, jer ti si svet. 

Oče sveti, ti želiš da se zovemo i doista budemo tvoja 
djeca 

- učini da te Crkva slavi po svoj zemlji svjetlom svoje 
svetosti. 

Oče sveti, koji nas pozivaš da hodamo na način dostojan 
našeg zvanja, da ti u svemu ugodimo, 

- učini da da donosimo obilne plodove dobrih djela. 

Oče sveti, koji si nas pomirio u Kristu, 

- čuvaj one koji vjeruju u tvoje ime, da sve što čine 
čine samo u jedinstvu s tobom. 

Oče sveti, koji želiš da budemo za tvojim stolom na 
nebu, 

- daj nam da rastemo u ljubavi za stolom tvoga Tijela i 
tvoje riječi. 

Oče sveti, dopusti našoj pokojnoj brači da promatraju 
tvoje lice 

- a i nas učini dostojnima tvoje slave. 

Molitva 

Bože, tvoja je riječ svjetlo istinito našim koracima, 
radost i mir našim srcima; po molitvi svetog Josipa daj da' 
Duha tvoga, prosvjetljeni njime, prihvaćamo sa živom 
vjerom, da raspoznamo u tami ljudskih događaja znakove 
tvoje nazočnosti. Po Kristu, našem Gospodinu Amen 


7. MOTRILAČKA ŠUTNJA SVETOG JOSIPA 

Riječ Gospodnja 

U ono vrijeme, dok je Isus još govorio mnoštvu, eto 
majke i braće njegove. Stajahu vani tražeći da s njim govore. 

Reče mu netko: »Evo majke tvoje i braće tvoje, vani 
stoje i traže da s tobom govore.« 

Tomu koji mu to javi, on odgovori: »Tko je majka 
moja, tko li braća moja?« 

I pruži ruku prema učenicima: »Evo — reče — majke 
moje i braće moje ! Doista, tko god vrši volju Oca moga 
koji je na nebesima, taj mi je brat i sestra i majka.« 

(Iz Evanđelja po Mateju: 12,46-50) 

Razmišljanje 


Sveti je Josip bio šutljivi zaštitnik Isusa i Marije. 

Da je Gospodin bio nama povjerio tu zadaću, kakvu 
bismo galamu bili podigli! Kako bimo bili opteretili svoj 
život i živote drugih misleći da nam je donijeti tolikih 
naredaba, tolikih zakona, da moramo poduzeti mjere, 
obavijestiti ... Ništa od svega toga; naprotiv. Sveti je Josip 
samo služio otajstvima Gospodnjim u šutljivoj samoći, i to 
je tajna njegova promatranja. U poniznoj šutnji što ju je 
uspio, stvoriti u sebi i oko sebe mogao je promatrati 
neometan i u smirenosti, svoga Gospodina. 

Ako razmišljamo o životu svetoga Josipa, osjećamo da 
nam se srce razvedrava, i naš duh kao da uranja u mir. 

Kako lijep stav i kako se moramo za nj moliti ! Jer je 
to stav koji je istodobno predanje, pouzdanje, ufanje, 
jubav, vjernost i razlog ustrajanja, postojanost u vježbi 
dobra i kreposti. Samo smirene duše istinski su postojane.. 

Oni kontemplativci kojima se ljudi najviše dive obično 
nisu pravi; najbolji kontemplativci jesu oni koji se uspiju 
sakriti, ne daju si da se o njima govori, koji neprimjetno 
prolaze, ostaj uči u skrovitosti Božjoj. 

Prosudba ljudi u pogledu svetog Josipa bila je manje- 
-vise ova: Onaj ondje, koga za nj briga? Posve je nevažan, 
mo z e ne s t a ti kad god! Ali biti u nazočnosti samoga Boga 
biti živ samo Njemu ! Koliko nas u tome može Josip 
poučiti ! K 

Tko bi htio prikazati život ovoga sveca, našao bi se brzo 
u očaju, jer ne bi znao što bi rekao. Kad se počne govoriti 
o njemu, čim se da se mora reći toliko toga, no potom se 
primijeti da se ne može reći ništa, jer sve ono što jest to 
je samo pred Bogom, i dosta. Nije pisao svoj duhovni 
dnevnik: zatvorio se u klanjanje u tajanstvenoj šutnji i 
tako služio Gospodinu. 

Nije on tek tako čuvar najvišeg i najsvetijeg djevičan- 
stva, onog Marijina, i bezgrešnosti Sina Božjega. A kako? 
Ne skanjujmo se reći, ovako: Ovdje sam ja koji ih branim 
i jedno i drugo, ali nestajući. Čuvao sam svetost Isusa i 
Marije skrivajući se bilo čijeg pogleda, osim njihova. 

Sveti Josip, ljubazni zaštitnik duhovnog života, neka 
nam pomogne da budemo bliski srcu i očima Božjim; i što 
više bude onih koje ćemo zaboraviti, to bolje, jer u tom 
našem nestajanju s obzora drugih pa i s našeg vlastitog 
obzora naše će ja znati zatomiti se u poniznom i šutljivom 
klanjanju beskrajnom veličanstvu jedinog Boga i Gospo- 
dina našega. 

Prošnje 

Sjedinjeni u bogoslužju hvale, po zagovoru svetog 
Josipa, zazivajmo Krista Gospodina, neka nam pomogne 
da mu služimo u svetosti i pravednosti svakog dana života 
svoga: Posveti svoj narod, Gospodine. 

Bio si kušan u svim stvarima da postaneš nama u svemu 
sličan osim u grijehu; 

- Gospodine Isuse - posveti svoj narod. 

Htio si da tvoji učenici budu sol zemlje i svjetlo svijeta; 

- Gospodine Isuse, prosvijetli svoj narod. 

Došao si da služiš, a ne da budeš služen; 

- Gospodine Isuse, nauči nas da ti služimo u svojoj 
braći. 

Ti si ižarivanje slave Očeve i slika njegova bitka. Ti si 
ižarivanje slave Očeve i slika lika njegova; 

- Gospodine Isuse, učini da na kraju mognemo proma- 
trati tvoje lice zajedno s tvojim svetima. 


Molitva 

Bože, iz tvoga bića izvire svako postojanje; po molitvi 
svetog Josipa daj da sve nevolje svijeta i nemirno komeša- 
nje ljudi dođe u sklad s tvojim naumom, kao što se olujno 
more utišalo na zapovijed tvoga Sina, - tako neka se u 
tvome Duhu smiri svako srce i Crkva neka uvijek uživa 
tvoj mir. Po Kristu, našem Gospodinu. Amen! 


8. POSLANJE SVETOGA JOSIPA 

Riječ Gospodnja 

Isusovi roditelji svake su godine o blagdanu Pashe išli 
u Jeruzalem. Kad mu bijaše dvanaest godina, uziđoše po 
običaju blagdanskom. Kad su minuli ti dani, vraćahu se 
oni, a dječak Isus osta u Jeruzalemu, a da nisu znali 
njegovi roditelji. 

Uvjereni da je među suputnicima, odoše dan hoda, a 
onda ga stanu tražiti među rodbinom i znancima. I kad ga 
ne nađu, vrate se u Jeruzalem, tražeći ga. 

Nakon tri dana nađoše ga u Hramu gdje sjedi posred 
učitelja, sluša ih i pita. Svi koji ga slušahu bijahu zaneseni 
razumnošću i odgovorima njegovim. 

Kad ga ugledaše, zapanjiše se, a majka mu njegova 
reče: »Sinko, zašto si nam to učinio? Gle, otac tvoj i ja 
žalosni smo te tražili.« Aon im reče: »Zašto ste me tražili? 
Niste li znali da mi je biti u onome što je Oca mojega?« 
Oni ne razum ješe riječi koju im reče. 

I siđe s njima, dođe u Nazaret i bijaše im poslušan. A 
majka njegova brižno čuvaše sve ove uspomene u svom 
srcu. A Isus napredovaše u mudrosti, dobi i milosti kod 
Boga i ljudi. 

(Iz Evanđelja po Luki : 2,41-52 ) 

Razmišljanje 

Sveta Te režija od Isusa osobito je preporučivala svetog 
Josipa za zaštitnika molitvenog života, a to zaštitništvo je 
i sama toliko puta iskusila. 

Da se protumači to zaštitništvo, potrebno je uočiti 
mnoge razloge koji su vlastiti osobi i životu Svečevu. 

Dragi Bog povjerio je svetom Josipu veliku zadaču: da 
čuva Isusa i njegovu presvetu Majku. Mi pak znamo da je 
otajstvo Isusa i Marije vezano uz ciljeve dobro određene: 
slava Božja i spasenje svijeta. 

Život molitve, susreta s Bogom, mora dakle biti u 
skladu s tim istim ciljevima: svaka je duša od Boga 
ljubljena da bi ga slavila ljubeči ga s potpunom i savršenom 
vjernošću. 

Stoga nije nimalo čudno da sveti čuvar otajstva Kristova 
i Djevičina bude osobito vrijedan zagovornik da bi svaka 
duša ostvarila iste ciljeve i iste želje Gospodnje. 

Ali postoji još jedan razlog toga da zaštitništvo svetog 
Josipa otkrivamo na osobit način dragocjenim za duhovni 
život. 

Duhovni život znači nadasve život bliskosti s Gospodi- 
nom, prijateljstva s Isusom i Marijom. Onaj koji je prvi 
živio ovo prisno prijateljstvo i prvi imao slavljeničko 
iskustvo bio je sveti Josip; otkako je Isus rođen, on mu je 
bio bliz pozorno i trajno nazočan. 

Tko bi nas, dakle, mogao bolje od njega naučiti da 
postanemo prisni s Isusom i Marijom? A što je drugo 
molitveni život ako ne baš to prijateljstvo s Gospodinom ? 


Da se s nekim bude prisan potrebno je dobro se 
poznavati, neimati tajni jedno pred drugim. Tako je bilo sa 
svetim Josipom u odnosu na Isusa i Mariju. Sam njegov 
život može nam dakle poslužiti kao primjer življenja te 
prisnosti koja je vlastita molitvi. 

Mi bismo htjeli da naše prijateljstvo s Isusom i Marijom 
bude ugodno da nas ispunja zadovoljstvom. Htjeli bismo 
po svojoj mjeri, spoznati Isusa i Mariju, shvatiti ih kako 
se nama sviđa. 

Sveti Josip, unatoč tome što je imao očinsku vlast nad 
Nazaretskom obitelji, pokazuje nam međutim da prijatelj- 
stvo s Gospodinom ima svoju cijenu: dopustiti Bogu da sve 
čini na svoj način. 

Veličanstven je ovaj primjer svetoga patrijarha - da se 
iako bijaše glava kuće, jednostavno predao služenju, a 
njegovo prijateljstvo sastojalo se od predan ja i trajnog 
darivanja. Sveti Josip ne zadire u život Isusov i Marijin 
prema svojih prohtjevima, nego stavlja svoj život u njihovu 
službu. Ne putuje u Egipat onda kad njemu odgovara nego 
onda kad je to radi . Isusa potrebno. 

Toliko nam je potrebno, nama koji bismo htjeli biti 
mjerilo svoga života, da naučimo od Josipa prepuštati 
Gospodinu da bude naše mjerilo, sa svojim izborima i 
svojim naumima za svakoga od nas. 

Prošnje 

Sjedinjeni u bogoslužju hvale klanjajmo se i kličimo 
Sinu Božjemu što je htio postati član ljudske obitelji: 

Kriste, ti si uzor i spasitelj svih ljudi. 

Po otajstvu podložnosti Marji i Josipu, 

- nauči nas poslušnosti i poštovanju prema onima koje 

si postavio na čelo zajednice. 

Ti, koji si ljubio sa sinovskom naklonošću svoje rodite- 
lje, Mariju i Josipa, 

- čuvaj naše obitelji vezom ljubavi i mira. 

Izgarao si revnošću za stvari Oca svojega; 

- daj da u svakoj obitelji Bog bude ljubljen i čašćen. 

Nakon tri dana tjeskobna traženja, bio si pronađen u 
Hramu; 

- daj nam tvoje mudrosti da nadasve tražimo kraljev- 
stvo Božje. 

Pridružio si sebi Mariju i Josipa u nebeskoj slavi; 

- primi sve pokojne u obitelj blaženih. 


Molitva 

Bože, stvoritelju naš i Oče, htio si da tvoj Sin, rođen 
prije zore svijeta, postane član ljudske obitelji; oživi u 
nama poštovanje za dar i otajstvo života, da se roditelji 
osjećaju dionicima plodnosti tvoje ljubavi, a djeca da rastu 
u mudrosti, dobi i milosti, zahvaljujući tvome svetome 
imenu. Po Kristu, našem Gospodinu. Amen! 

9. SVETI JOSIP ZAŠTITNIK CRKVE 


Riječ Gospodnja 

Braćo, doista, obećanje da će biti baštinik svijeta nije 
Abrahamu ili njegovu potomstvu dano na temelju nekog 
zakona, nego na temelju pravednosti vjere. 

Jer, ako su baštinici oni iz Zakona, prazna je vjera, 
jalovo obećanje. Ta Zakon rađa gnjev; gdje pak nema 
Zakona, nema ni prekršaja. Zato - zbog vjere, da bude po 
milosti, te obećanje bude zajamčeno svemu potomstvu, ne 
potomstvu samo po Zakonu, nego i po vjeri Abrahama, 
koji je otac svih nas kao što je pisano: Ocem mnoštva 
naroda ja te postavljam - pred Onim komu povjerova, pred 
Bogom koji oživljuje mrtve i ono što nije zove te bude. U 
nadi, protiv svake nade, povjerova Abraham da postane 
ocem naroda mnogih po onom što je rečeno: Toliko će biti 
tvoje potomstvo. Zato mu se i uračuna u pravednost. 

(Iz Poslanice Rimljanima: 4 , 13.6-18,22) 

Razmišljanje 

Danas Crkva posvećuje posebnu pozornost, s bogoslov- 
skog zrenika osobi svetog Josipa. Može se govoriti ne o 
djelomičnom bogoslovlju, nego o onome u kome lik svetog 
Josipa stoji u središtu - da prosvijetli njegove odnose s 
Utjelovljenjem, s osobom Isusa i Marije, s poviješću 
spasenja i, dakle, sa stvarnošću Crkve Božje. 

Značajno je da ovo bogoslovlje o svetom Josipu sazri- 
jeva u naše doba u poniznosti misli i sredine. To je 
primjereno Josipovoj osobi, kojoj ne pristaje, da tako 
kažemo, slavno bogoslovlje, gledajući s ljudskog gledišta. 

Ono postaje - prianjanjem uz Sveto pismo i crkvenu 
Predaju, prema crkvenom, naučiteljstvu - neiscrpivim 

uzorom što prosvjetljuje i hrani našu vjeru. Vrijedi istak- 
nuti da Josipov lik privlači pozornost ne samo katoličkog 
bogoslovlja, nego i krščanskog bogoslovlja uopče. 

Ni liturgijski pokret našeg doba nije zanemario svetog 
Josipa, a Ivan XXIII. umetnuo ga je u Rimski misal. 

Nije moguće razmišljati o ovom svetom patrijarhu 
odvojeno od zaštite nad svetom Crkvom, jer je ušao u 
povijest spasenja i u njoj ostaje da uvijek izvršava naum 
Božji s obzirom na ljude. 

U Crkvi našeg doba, sveti je Josip također uzor laika, 
pozvanih na svetost. 

Josip je laik u pravom smislu, laik jer nije obnosio 
nikakve službe: čovjek je kao svi drugi, uvršten sasvim u 
zemaljske stvarnosti da bude kao potporanj Utjelovljenju. 
Riječ se utjelovljuje u obitelj koje je sveti Josip glava i živi 
u stvarnosti ljudskih stvorenja, u sveopćim uvjetima, a to 
su oni rada i siromaštva. Sveti Josip uči nas kako se prinosi 
Kristu služenje životom potpuno usađenim u zemaljske 
stvarnosti. 

Pa ipak, glede primjera njegova služenja treba reći da 
postoji nešto s tim služenjem nerazdvojno a danas možda 
potrebnije od samog njegova posredovanja, jer se problemi 
ne rješavaju posredovanjem, nego uzajamnošću života. 

Glede uzajamnosti života svaki kršćanin treba od svetog 
Josipa biti potaknut da doprinosi napretku Crkve u povije- 
sti svijeta i da ostvari kraljevstvo Božje. 

Njegovo zaštitništvo nije manje-više pobjedonosno, 
nego je riječ o nečem dubljem, što izlazi iz unutarnje 
stvarnosti. On nam pomaže da shvatimo sadržaj služenja 
Kraljevstvu i pomaže nam da budemo u povijesti spasenja 
oni koji u Krista vjeruju, Krista slušaju i u Njega se 
pouzdavaju. 


Prošnje 

Uzdignimo s pouzdanjem našu molitvu Ocu, koji je u 
Kristu Isusu ispunio želju starog i novog Izraela: Sveti 
Josipe, posreduj za nas. 

Za Svetu Crkvu, da po primjeru Marije i Josipa znade 
prihvatiti s poučljivošću i ljubavlju svaku riječ Božju, 
molimo. 

Da Crkva znade biti glas, uvijek i na svakom mjestu, 
čežnje za slobodom, pravdom i mirom za sve narode, 
molimo. 

Da obitelj, nasljedujući Nazaretsku obitelj, postane 
škola vjere i znak nade za nove naraštaje, molimo. 

Za sve one koji trpe u tijelu i duhu, da dobiju po 
zagovoru sv. Josipa vedrinu i zdravlje i da znaju prika- 
zati svoje patnje za naviještanje Evanđelja svim narodi- 
ma, molimo. 


Molitva 

Primi, Oče, naše molitve i po zagovoru svetog Josipa, 
poočima Kristova, vodi i ojačaj svaki korak našeg života 
sve do dana kad budemo sjedinjeni s tobom u slavi. Po 
Kristu, našem Gospdinu! 

MOLITVA SVETOM JOSIPU 


Navješćuj, o Josipe, čudesa što su ih tvoje oči promatra- 
le: vidio si Dijete kako spava na krilu Djevice; klanjao si 
se s Mudracima; zahvaljivao si Bogu s pastirima prema 
riječi anđelovoj : moli Krista Boga da bi naše duše bile 
spašene... 

Tvoja je duša bila poslušna božanskoj zapovijedi; 
ispunjen čistoćom da joj nema ravne, o blaženi Josipe, 
zaslužio si da primiš za zaručnicu Onu koja je čista i 
bezgrešna među ženama; bio si čuvar ove Djevice kad je 
zaslužila da postane svetohranište Stvoritelja ... 

Ti si poveo iz grada Davidova u Egipat čistu Djevicu, 
sličnu tajanstvenom oblaku što drži skriveno u svome krilu 
Sunce pravde ... o Josipe, službeniče neshvatljivog otaj- 
stva. 


Ti si mudro pomagao, o Josipe, Bogu, koji je postao 
djetetom u tijelu; on te je odmah prosvijetlio; ti si primio 
u sebe njegove duhovne zrake. O blaženi ! Pojavio si se sav 
sjajan od svjetla u svom srcu i u svojoj duši. Onaj što je 
jednom riječju oblikovao nebo, zemlju i more bio je 
nazvan sin zanatlije, tvoj sin, divni Josipe! Ti si bio 
postavljen za oca Onome što je bez početka i što te je 
proslavio kao poslužitelja otajstva koje nadvisuje svaki 
razum. 


Kohker jc4»l«~dfrigocjena tvoja smrt u očima Gospod- 
«j^©Klasfif J^p^hP^svećen Gospodinu od djetinjstva, 
ffbič si sveti čuvar blagftsibHiene Djevice, i s njom si pjevao 

Gospodina 1 

(Himan grčke Crkve ) 


v uzvisuje ga u vijek 

O PISCU KNJIGE 


Otac Anastasio Ballestrero od Svete Krunice rodio se u Genovi 
(Italija) 3. listopada 1913. Kao dječak ušao je u Malo sjemenište otaca 
karmelićana u Varazzeu. Samostan i crkva bili su posvećeni u čast svetom 
Josipu. Tu je bio pokrenut i Glasnik svetog Josipa godine 1913. s 
nazivom: »Ite ad Joseph , Idite k Josipu«. Od toga vremena budući će 
kardinal crpsti veliku i nježnu pobožnost prema tom velikom svecu. 

Prve redovničke zavjete položio je godine 1929., za svećenika je bio 
zaređen godine 1936. Vrlo brzo poglavari su zapazili njegovu obdarenost. 
U svojoj genovskoj redovničkoj provinciji vršio je sve dužnosti: od 
učitelja mladih redovnika, priora, provincijala u dva navrata. Kad je na 
generalnom kapitulu u proljeće godine 1955. bio izabran za vrhovnog 
poglavara Reda, imao je tek 42 godine. Taj će se izbor ponoviti na 
sljedećem kapitulu, tako da će biti na čelu reda karmelićana punih 12 
godina. 

U Hrvatskoj je bio tri puta: dvaput kao general Reda i jedanput kao 
kardinal i nadbiskup grada Torina. Prvi put g. 1962. i tom zgodom na 
blagdan svetog Josipa 19. ožujka 1960. sklopio je ugovor s nadbiskupom 
Franjom Šeperom o predaji karmelićanima svetišta Gospe Rcmetske. 
Drugi put je bio u srpnju godine 1965. u obilasku naših muških i ženskih 
samostana. I treći put kao kardinal godine 1985. povodom 25. obljetnice 
na proslavi. 

Aktivno je sudjelovao na II. vatikanskom saboru. Mnogo je pisao 
(preko 55 knjiga), propovijedao i držao predavanja. 

Imenovan je nadbiskupom u gradu Bari god. 1973., a 1977. kao 
nadbiskup Torina, imenovan je kardinalom Svete Crkve. Kao takav 
imenovan je g. 1979. na šest godina predsjednikom Biskupske konferen- 
cije Italije. Kako u gradu Bariju tako i u gradu Torinu kardinal 
Ballestrero prisutan je na svim poljima rada i njegova očinska riječ uvijek 
je poticana i slušana. Poslije njega ostat će njegovo neugasivo djelo. 

Godine 1962./63. htio je da se što svečanije proslavi 400. obljetnica 
osnutka prvog samostana od svete Te režije od Isusa u gradu Avili u 
Španjolskoj. Tom zgodom kardinal A. Larrona okrunio je »nomine 
Pontificis« kip svetog Josipa u tom'prvom samostanu svete Terezije Velike 
iz Avile. 

0. Ivan Keravin 
karmelićanin 

POGOVOR 


Zahvaljujemo o. Ivanu Keravinu što je preveo ova 
razmatranja uvaženog pisca i velikog štovatelja sv. Josipa 
kardinala A. Ballestrera. 

Ova će razmatranja dobro doći za obavljanje devetnice 
u čast sv. Josipu za njegovu glavnu svetkovinu 19. ožujka, 
ali i za svaku drugu prigodu. 

Razmatranje možemo obaviti ovako: 

Najprije se saberimo i pomolimo poniznim srcem da 
bismo mogli što bolje razmatrati. - Onda pročitajmo 
polagano, pozorno riječ Gospodnju. Potom čitamo razmi- 
šljanje. Ne žurimo. Stanimo kod rečenice koja nam daje 
odgovarajuće gradivo za razmišljanje o sv. Josipu i primje- 
njujmo spoznaje na naš vlastiti život. Stvorimo dobre 
odluke! - Izrecimo zatim prošnje sa žarkim srcem, s 
istinskom čežnjom da bude ono što molimo. - Zaključimo 
s označenom molitvom, izrecimo je iz dubine duše. 

Slobodno je nadodati i druge molitve prema vlastitom 
izboru, pogotovu kad želimo izmoliti neku milost na koju 
nakanu smo se i odlučili za devetnicu. 

I s ovom knjižicom želimo pomoći širenje pobožnosti 
prema sv. Josipu, na što su nas naši biskupi obvezali, i 
želimo da mnogi Josipovi štovatelji osjete i dožive vrijed- 
nost njegova primjera i njegova zagovora. 

Svetište sv. Josipa , Karlov ac-Dubovac 

0 JOSIPE, OČE SVETI 


O Josipe, Oče sveti, 

Čuvaj kuću i posveti! 

Sva obitelj da se složi, 

Ljubav srca da se množi! 

Mir, veselje k nama svrati, 
Strah Gospodnji nek nas 
prati, 

Kreposti da žica plode, 
Putem raja da nas vode! 

Čuj nam Oče molbu vruću, 
Čuvaj nas i svu nam kuću! 
Tebi ključe sve predajem, 
Gospodarom pnpoznajem! 

Sve što može nauditi, 

Kući dostoj odstraniti! 

U presvetog Srca rani, 

Ti nas Oče sve nastani, 

Da živimo na tom svijetu, 
Kao i Ti u Nazaretu! Amen. 


